Klubber i Oslo fotballkrets må avvise barn. Minst 250 fikk «nei» i fjor. 
20 klubber i Oslo må si nei til barn som vil spille fotball. Sjekk din bydel. Én fotballkamp og seks treninger skal gjennomføres på Haugeruds gressbane denne torsdagen. Det er mange barn på en liten flate. I et enda mindre vindu av tid. Også i år kommer 20–30 barn til å stå på venteliste, sier daglig leder i Haugerud IF, Thor Olav Delgado-Rodriguez. Kanskje har klubben vokst for raskt, vedgår han. – Vi vil jo at dette skal være for alle. Vi vil ikke nekte barn. Men vi har voksesmerter. Banemangel er klubbens største utfordring. Og som Aftenpostens kartlegging viser: De er ikke alene. Mange må si nei til barn Oslo har størst mangel på fotballbaner og anlegg i landet. Aftenposten har kontaktet alle klubbene i Oslo fotballkrets som tilbyr barne- og ungdomsfotball. Vi har spurt om de må avvise barn, hvor mange avslag de har gitt, og hva som er den vanligste årsaken. 15 klubber svarer at de måtte si nei til barn i fjor. Den vanligste grunnen er banemangel. Basert på anslag fra klubbene, fikk minst 250 barn under 16 år nei. De avviste barna kunne altså fylt 35 syver-lag. Enda høyere tall I realiteten er tallet enda høyere. Flere klubber sier de må avvise barn, men uten å vite antall. I tillegg er det mange klubber som ikke sier nei direkte, men setter dem på venteliste. Noen hadde 30 spillere i kø i fjor. Inkluderer vi disse, måtte 20 klubber i Oslo si nei til barn. For fire klubber er manglende trenerressurser hovedårsaken. For resten er anleggskapasitet det største problemet. Klubbene som har gitt avslag, ligger i hele byen, flest er i øst.  Sjekk din bydel i kartet nederst. Oslo verst i landet Norges Fotballforbund har regnet seg frem til at Oslo trenger minst 30 ekstra fotballbaner for å få plass til alle som vil spille. I dag er det 149 baner i byen, hvis vi gjør det om til 11-er-baner. Behovsplanen er politikernes viktigste verktøy. Den viser hva som trengs av nye anlegg, og hvilke som trenger rehabilitering. Planen for de neste ti årene er like rundt hjørnet. Utkastet er på høring før det sendes byrådet. Men det tar tid fra idé til nytt bygg. Dessuten blir det stadig vanskeligere å finne plass. I byen er det mange interesser som konkurrerer om de samme arealene. Byrådet sier de skal satse på idrett for barn og unge. Men anleggskapasiteten er ikke god nok, og den skal opp, vedkjenner byråden for kultur- og næring, Anita Leirvik North (H). – Ingen barn i Oslo skal stå utenfor idretten fordi det ikke er plass til dem. De skal nå sette seg ned med Oslo idrettskrets i et forsøk på å løse den kortsiktige situasjonen. Jentelag mer enn halvert På Haugerud preger været både banen og motivasjonen. – Mange dukker ikke opp før våren kommer, sier Delgado-Rodriguez. Først da ser de hvor mange de har mistet. To måneder uten aktivitet fører alltid til frafall. Særlig jentene er sårbare. – Vi forsøker å dytte noen inn i gymsaler der det er plass, men også her er det kapasitetsutfordringer. Han forteller om et jentelag som før jul hadde 15 spillere. Nå er ni av dem borte. – For ett år siden hadde jeg trodd at vi skulle få det første 11-er-laget for jenter. I desember håpet jeg på et 9-er-lag. Nå ser det ut til at vi må melde dem på 7-er-serie. Delgado-Rodriguez savner flere fotballbaner og mener det burde stilles større krav til utbyggerne i byen.  – Det settes ikke av én krone til sosial infrastruktur. Vi bygger gettoer. Selv om det er tidlig i sesongen, har de siste dagene vært travle. NFF har akkurat publisert årets terminlister. Puslespillet kan begynne. En kvart bane til laget der. En halv bane til laget der, men bare i 45 min. Mange må trene på en fjerdedel av banen for at puslespillet skal gå opp. Og enda verre: Mange treninger må avlyses. Det hender foreldre spør hva medlemsavgiften egentlig går til, sier Delgado-Rodriguez. – Jeg har måttet forhindre lag fra å streike nede på banen fordi de nekter å avslutte treningen når det skal spilles ny kamp. De ville ikke flytte seg. Delgado-Rodriguez forteller om et gutter 8-lag som alltid var uheldig med at kamper landet i treningstiden. De hadde én frivillig trener. – Han tok laget med på diverse sletter i området og reddet laget. Kan begynne tidlig i vest Banemangelen rammer hele byen, men forskjellen mellom øst og vest er likevel stor, mener Delgado-Rodriguez. – I ressurssterke områder kan de begynne tidligere med aktiviteten, ofte klokken 15. Det er fordi mange klubber her har lønnede trenere, ikke frivillige mammaer eller pappaer som kommer halsende etter arbeidsdagens slutt. Aftenposten har tidligere dokumentert den store forskjellen i bruk av profesjonelle trenere. På Haugerud må all aktivitet for klubbens 550 spillere avvikles på tre timer i hverdagen. Selv bruker den daglige lederen mye tid på å ringe rundt til naboklubber. Det kan lyde slik: «Hei Grorud! Har dere halvannen time til A-laget vårt? Vær så snill.» Eller telefonen ringer fra Oppsal: «Har dere en ekstra time til oss? Vi tar hva som helst.» Så fort Aftenposten har gått, skal Delgado-Rodriguez ringe Furuset. Han trenger en ekstra time. Minst.
20 fotballklubber i Oslo må nekte barn å delta på grunn av manglende banekapasitet. Mangel på treningsområder er det største problemet. Noen klubber sliter også på grunn av trenermangel. Norges Fotballforbund mener Oslo trenger minst 30 ekstra fotballbaner. 